Prošlog vikenda, 29. novembra 2014., u prostorijama Učiteljskog fakulteta u Beogradu održan je prvi u nizu planiranih seminara za nastavnike na temu *Kako do kontrole i pouzdane procene jezičkog napredovanja učenika u nastavi ruskog jezika.* Seminar, akreditovan od strane ZUOV-a pod kataloškim brojem 688, imao je za ishod podizanje kompetencija nastavnika ruskog jezika za vrednovanje, ocenu, evaluaciju i samoevaluaciju na viši nivo. Seminar je organizovala IK Data Status, a realizovale su ga Vesna Marković i Aleksandra Marković.

U radu osmočasovnog seminara učestvovalo je 27 kolega iz beogradskih i prigradskih škola: iz Ugrinovaca, Mladenovca, Pančeva..., a bilo je i kolega iz unutrašnjosti, iz okoline Šapca i Bajine Bašte.

Učesnici seminara su se bavili najaktuelnijim aspektima evaluacije i uglavnom kroz radioničarski rad,u vrlo radnoj atmosferi, praktično primenjivali svoje iskustvo iz nastavne prakse kombinovano sa novim aspektima o kojima je bilo reči na seminaru.

Teme koje je obuhvatio seminar su sledeće: Pojmovi i principi evaluacije i ZEOJ, Evaluacija u komunikativno orijentisanoj nastavi, TRKI – standardni testovi i sertifikacija, Deskriptori i standardni nivoi, Ocena kao kontrola vrednovanja i napredovanja – prednosti i nedostaci sumativne kontrole na primerima iz prakse, Test-metoda u nastavi RKI, Metodika konstruisanja validnih i pouzdanih testova, Skale za vrednovanje i ocenjivanje učeničke produkcije različitih nivoa i vrsta, Usklađivanje kriterijuma za ocenjivanje i ponderisanje.

U praktičnom delu, u brojnim radionicama, polaznici su imali priliku da primene svoja znanja i veštine kroz ocenjivanje radova učeničke produkcije, izradu vežbi audiranja, izradu didaktičko-metodičkog materijala: zadataka, testova i skala za vrednovanje i ocenjivanje.

Na kraju, u postupku uobičajene evaluacije, sadržaj programa, metodologija realizacije, realizatori i organizator ocenjeni su od strane polaznika visokim ocenama.

Nema sumnje da će u svojoj nastavnoj praksi mnogi polaznici moći da primene po nešto od onoga što su imali priliku da prate na seminaru.

Nama bi bilo drago da nešto od toga podele sa nama. Rado ćemo na sajtu objaviti prispele radove.

prof Vesna Marković,

autor i realizator seminara